— На гэты час практычна ўсе прадпрыемствы лёгкай прамысловасці прайшлі мадэрнізацыю і выкарыстоўваюць новыя тэхналогіі, многія тэхналагічныя працэсы цалкам аўтаматызаваныя. Тым не менш для паспяховага развіцця вытворчасці вырашальным па-ранейшаму застаецца чалавечы фактар, — акцэнтуе ўвагу кіраўнік навуковай школы. — Я люблю працаваць са стараннымі і захопленымі людзьмі. Страшэнна не люблю гультаёў, таму, калі па жыцці лянуешся, лепш не прыходзь да нас на кафедру. І я глыбока перакананы: самае галоўнае і карыснае, што мы можам зрабіць і робім, — падрыхтоўка высокакваліфікаваных спецыялістаў. Прычым ажыццяўляць яе трэба на перспектыву, каб моладзь, якая пойдзе на вытворчасць, ведала не толькі тое, што неабходна інжынеру-тэхнолагу сёння, але і тое, што спатрэбіцца яму заўтра ці паслязаўтра. Толькі так можна дасягнуць каласальных вынікаў. Але, каб ствараць новае, трэба шмат працаваць.